CELEX: C2004/314/60
Language: sl
Date: 2004-12-18 00:00:00
Title: Zadeva T-426/04: Tožba Tramarin s.n.c., Tramarin Andrea in Sergio proti Komisiji Evropskih skupnosti, vložena dne 20. oktobra 2004

18.12.2004   
            
            
               SL
            
            
               Uradni list Evropske unije
            
            
               C 314/26
            
         Tožba Tramarin s.n.c., Tramarin Andrea in Sergio proti Komisiji Evropskih skupnosti, vložena dne 20. oktobra 2004
   (Zadeva T-426/04)
   (2004/C 314/60)
   Jezik postopka: italijanščina
   Tramarin s.n.c., Tramarin Andrea in Sergio, ki jih zastopa Michele Arcangelo Calabrese, avvocato, so dne 20. oktobra 2004 na Sodišče prve stopnje Evropskih skupnosti vložili tožbo proti Komisiji Evropskih skupnosti.
   Tožeča stranka Sodišču prve stopnje predlaga, da:
   
               —
            
            
               razglasi za ničen dopis Komisije z dne 29. maja 2000, D/53186, D/(00)PI D/672, v delu, v katerem se izpodbija s to tožbo;
            
         
               —
            
            
               razglasi za nično odločbo Komisije z dne 12. julija 2000 o nenasprotovanju, ki se nanaša na program državnih pomoči št. N 715/99 – Italija – Ukrepi v korist proizvodnih dejavnosti v manj razvitih območjih države.
            
         
               —
            
            
               Komisiji Evropskih skupnosti naloži plačilo stroškov.
            
         Tožbeni razlogi in bistvene navedbe
   Tožeča stranka, ki je ista kot v zadevi T-98/04 S.I.M.S.A in drugi proti Komisiji (1), izpodbija poleg odločbe o odobritvi programa državnih pomoči št. N 715/99, ki se izpodbija tudi v prej navedeni zadevi, tudi odločbo, ki naj bi jo vseboval dopis tožene stranke z dne 29. maja 2000, v delu v katerem je, v odgovor na predlog, ki so ga italijanski organi pripravili za njene službe na sestanku v Bruslju dne 16. maja 2000, predlog, ki je bil finaliziran z uvrstitvijo – v program državnih pomoči, določen z italijanskim zakonom št. 488/92 in njegovimi izvedbenimi predpisi – prehodne določbe, katere namen je preprečiti prekinitev pomoči med prejšnim in novim programom, zaradi pričakovanj iniciativ kategorij podjetij, ki se sicer še niso prijavila na prvi razpis, ki naj bi potekal po novi ureditvi, so pa že začela z izvajanjem investicijskih projektov, italijanske organe pozvala, da naj navedeni predlog umaknejo.
   V utemeljitev svojih zahtevkov, tožeča stranka navaja:
   
               —
            
            
               bistvene kršitve postopka, zato ker ni bil sprejeta odločba o začetku formalnega postopka preiskave iz člena 88(2) ES;
            
         
               —
            
            
               kršitev člena 4(4), člena 7(5) in 26(2) in (3) Uredbe Sveta (ES) št. 659/1999 z dne 22. marca 1999 o določitvi podrobnih pravil za uporabo člena 93 Pogodbe ES (2);
            
         
               —
            
            
               kršitev postopkovnih garancij v korist subjektov, zainteresiranih za državno pomoč.
            
         Tožeča stranka zlasti meni, da poziv k umiku predloga oziroma dela predloga programa državne pomoči, če ga država članica sprejme, povzroči enak pravni učinek kot negativna odločba iz člena 7(5) Uredbe (ES) št. 659/99. Pri tem pa obstaja velika razlika, saj se negativna odločba sprejme na koncu postopka, ki poteka v skladu s postopkovnimi garancijami, poziv k umiku, ki ga nato država članica sprejme, omogoča Komisiji, da sprejme odločbe o nenasprotovanju, katerih dejanska vsebina so negativne odločbe, ne da bi bile formalno sprejete v obliki negativne odločbe. To dejstvo Komisiji prav tako omogoča, da obravnava te odločbe, glede načina objave, po postopku, ki je predviden za odločbe o nenasprotovanju, pri katerih zadostuje objava na spletni strani (WEB), čeprav gre za odločbe, ki bi tako kot odločba o začetku formalnega postopka preiskave morale biti predmet objave v celoti v UL EU, skupaj s pozivom na predložitev pripomb, in pri katerih je Komisija dolžna upoštevati predložene pripombe pred sprejemom obrazložene negativne odločbe.
   Kar se tiče odločbe z dne 12. julija 2000, naj bi le-ta vsebovala enake nazakonitosti kot dopis z dne 29. maja 2000, saj gre za odločbo, če se ta dopis razglasi za ničen, s katero naj bi bile uresničene konkretne kršitve zgoraj navedenih garancij.
   
      (1)  UL C 106, 30.4.2004, str. 83.
   
      (2)  UL L 83, 27.3.1999, str. 1.